《江门玩月》
明代·赵应元

江门一望天无际，皓月融融侵薜荔。游子抠衣对月明，几回击节叹光霁。

悬思翰苑耀金莲，晓曙长破白云篇。萱草夜寒裛玉露，銮坡抽笔径飘然。

禄仕脂韦非所志，皂囊独矢报刘意。持筹今雨景高标，碧玉轩翔词赤帜。

此性由来只秉彝，前修卓轨更何奇。长空一鉴照千古，倏忆南陔辄自嘻。

惓惟踯躅漫翘首，极目银蟾正北斗。神爽翛然弄物华，扶疏筛影频粘牖。

直劈尘寰梦觉关，丹肠昼暮北堂间。它时梓里传消息，光景娟娟舞袖班。

作者简介：赵应元，字葆初，一字肖鹤。新会人。明神宗万历二十三年（一五九五）进士。初令无锡，擢虞部主事，晋郎中。会奉使易州，取道归省，寻卒。有《栖玄集》、《史粹》、《葩经》、《至言》等书。清温汝能《粤东诗海》卷四二、道光《新会县志》卷九有传。